## Uredba o osnivanju Ureda za javnu nabavu Vlade Republike Hrvatske

### NN 179/2003 (12.11.2003.), Uredba o osnivanju Ureda za javnu nabavu Vlade Republike Hrvatske

# VLADA REPUBLIKE HRVATSKE

2603

Na
temelju članka 75. stavka 1. Zakona o javnoj nabavi (»Narodne novine«, br.
117/01), članka 26. stavak 1. Zakona o Vladi Republike Hrvatske (»Narodne
novine«, br. 101/98 i 15/2000), članka 60. stavaka 1. i 2. Zakona o sustavu državne
uprave (»Narodne novine«, br. 75/93, 48/99, 15/2000, 127/2000, i 59/2001),
Vlada Republike Hrvatske je na sjednici održanoj 6. studenoga 2003. godine,
donijela

## UREDBU

### o osnivanju Ureda za javnu nabavu Vlade Republike Hrvatske

Članak
1.

Ovom
Uredbom osniva se Ured za javnu nabavu Vlade Republike Hrvatske (u daljnjem
tekstu: Ured).

Članak 2.

Ured je stručna služba Vlade Republike Hrvatske ovlaštena
za provedbu, nadzor i primjenu Zakona o javnoj nabavi i podzakonskih propisa u
području javne nabave, koja daje prethodnu suglasnost, upute i mišljenja
korisnicima glede primjene Zakona o javnoj nabavi, prikuplja, evidentira, obrađuje
i analizira podatke o javnoj nabavi, podnosi prekršajnom sudu zahtjev za
pokretanje prekršajnog postupka, odnosno prijedlog za pokretanje kaznenog
postupka Državnom odvjetništvu Republike Hrvatske, sudjeluje u izradi nacrta
prijedloga zakona i podzakonskih akata koji se odnose na opće uvjete nabave,
pravila i postupke nabave, priprema i provodi program izobrazbe subjekata i
promidžbu Zakona o jav­noj nabavi, sudjeluje u radu međunarodnih institucija
glede nabave, te obavlja i druge poslove iz svog djelokruga.

Članak 3.

Ured u obavljanju svojih poslova surađuje sa Državnom
komisijom za kontrolu postupaka javne nabave, Državnim uredom za reviziju,
Ministarstvom financija, Uredom za suzbijanje korupcije i organiziranog
kriminaliteta, Ministarstvom unutarnjih poslova i drugim državnim tijelima.

Članak 4.

Radom Ureda upravlja predstojnik Ureda kojeg imenuje
i razrješuje Vlada Republike Hrvatske, na prijedlog predsjednika Vlade
Republike Hrvatske.

Predstojnik je za svoj rad i rad Ureda odgovoran
Vladi Repub­like Hrvatske.

Predstojnik ima prava i dužnosti čelnika tijela državne
uprave u odnosu na državne službenike zaposlene u Uredu.

Predstojnik Ureda može imati zamjenika, kojeg imenuje
i razrješava Vlada Republike Hrvatske, na prijedlog predstojnika. Zamjenik
predstojnika Ureda zamjenjuje predstojnika Ureda u slučaju njegovog izbivanja
ili spriječenosti, te obavlja i druge poslove koje mu povjeri predstojnik.

Članak 5.

Ured djeluje jedinstveno i u sastavu nema unutarnjih
ustrojstvenih jedinica.

Članak 6.

Način rada Ureda, potreban broj službenika, s opisom
njihovih poslova, kao i stručnim uvjetima za obavljanje poslova, njihove
ovlasti i odgovornosti, te druga pitanja od značaja za rad Ureda, uredit će se
pravilnikom o unutarnjem redu Ureda, kojeg donosi predstojnik Ureda, uz
prethodnu pribavljenu suglasnost ministarstva nadležnog za poslove opće uprave.

Članak 7.

Okvirni broj državnih službenika potrebnih za
obavljanje poslova iz djelokruga Ureda, određuje se u tablici koja je u prilogu
ove Uredbe i čini njen sastavni dio.

Tablica iz stavka 1. ovog članka ne objavljuje se u
»Narodnim novinama«.

Članak 8.

Pravilnik o unutarnjem redu Ureda predstojnik Ureda
donijet će u roku od 60 dana od dana stupanja na snagu ove Uredbe.

Članak 9.

Ova
Uredba stupa na snagu danom objave u »Narodnim novinama«.

Klasa:
023-03/03-01/19

Urbroj:
5030120-01-1

Zagreb,
6. studenoga 2003.

Predsjednik
**Ivica Račan,** v. r.

Uredba, NN 179/2003-2603